En mandlig lærer på Karensmindeskolen i Støvring er blevet sigtet for 27 forhold af blufærdighedskrænkelse og 28 ulovlige optagelser af elever på skolen, hvor han har været ansat. Optagelserne er alle af piger og er optaget i skolens omklædningsrum. Optagelserne begyndte i skoleåret 2013/2014, og er fortsat indtil manden blev anholdt af politiet den 22. februar 2019. Siden har politiet efterforsket sagen, og de har identificeret 82 piger på optagelserne. De eller deres forældre vil blive underrettet via brev eller telefonisk senest fredag den 21. juni. Den 36-årige blev anholdt i februar tre uger efter, at politiet fik en anmeldelse om, at der var fundet en rygsæk med overvågningsudstyr i et omklædningsrum på Karensmindeskolen. Det var nogle af skolens elever, der fandt rygsækken med udstyret. Efterforskningen er nu afsluttet, og politiet har fundet flere IT-effekter på den 36-åriges bopæl, der er blevet brugt i efterforskningen. To tilfælde af børneporno Sigtelserne er efter efterforskningen udvidet til også at omfatte ulovlige optagelser og børneporno. Den 36-årige mand er sigtet for to tilfælde af børnepornografi. Det ene forhold angår download fra internettet, og det andet forhold er et led i de 27 forhold af blufærdighedskrænkelse. De forurettede elever, der er blevet optaget, er eller var alle under 18 år. Nordjyllands Politi oplyser, at der ikke er noget, der tyder på, at optagelserne er blevet delt. I en pressemeddelelse fra Nordjyllands Politi oplyser direktør i Rebild Kommune, Vibeke Lei Stoustrup, at der er iværksat en række tiltag i samarbejde med Karensmindeskolen og Nordjyllands Politi. Det drejer sig om en støtteberedskab til nuværende og tidligere elever samt deres forældre og et møde på skolen for forældre og piger på 7.-9. årgang. - Vores fokus er på at tage hånd om og hjælpe de berørte elever og deres forældre bedst muligt gennem situation, siger direktør Vibeke Lei Stoustrup. Sagen skal nu til anklagemyndigheden for en juridisk vurdering med henblik på en endelig tiltalerejsning.

Referat:
En 36-årig mand er sigtet for flere tilfælde af blufærdighedskrænkelse og ulovlige optagelser af skoleelever. Optagelserne er fra et omklædningsrum.